Document ID: 31988R2808

KOMISSION ASETUS (ETY) N:o 2808/88,
annettu 9 päivänä syyskuuta 1988,
oliiviöljyn kulutustukijärjestelmän soveltamista koskevista yksityiskohtaisista säännöistä annetun asetuksen (ETY) N:o 2677/85 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 2210/88(2), ja erityisesti sen 11 artiklan 8 kohdan,
sekä katsoo, että
oliiviöljyn kulutustukea koskevista yleisistä säännöistä 19 päivänä joulukuuta 1978 annetun neuvoston asetuksen (ETY) N:o 3089/78(3), sellaisena kuin se on viimeksi muutettuna asetuksella (ETY) N:o 3461/87(4), 7 artiklassa säädetään, että jäsenvaltioiden on perustettava valvontajärjestelmä, jolla taataan erityisesti sellaisen oliiviöljyn määrän, jolle tukea haetaan, ja tosiasiallisesti tukeen oikeutetun määrän välinen vastaavuus; epäillessään hakemusten tarkkuutta jäsenvaltioiden on toteutettava aiheelliset toimenpiteet tietojen paikkansapitävyyden tarkistamiseksi; tässä tarkoituksessa voi olla hyödyllistä tutkia pakkausyritysten tiettyjä toimittajia,
tarkastukset eivät saa aiheuttaa maksamisen keskeyttämistä minkään saman hakijan tekemän käsiteltävänä olevan hakemuksen osalta; moitteettoman hallinnon vuoksi olisi tarkennettava edellytykset, joiden vallitessa tuen maksaminen on keskeytettävä; on tärkeää tarkentaa myös olosuhteet, joissa yrityksen hyväksyminen on peruutettava; tämän vuoksi olisi muutettava komission asetus (ETY) N:o 2677/85(5), sellaisena kuin se on viimeksi muutettuna asetuksella (ETY) N:o 3682/87(6), ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 2677/85 12 artikla seuraavasti.
1) Korvataan 1 kohdan kolmas alakohta seuraavasti:
"Epäiltäessä tukihakemuksessa olevien tietojen paikkansapitävyyttä on tehtävä hakijan rahoituskirjanpidon tarkastus ja tarvittaessa toimittajia sekä toimijoita, joille pakattu öljy on toimitettu, koskevia täydentäviä tarkastuksia. Tässä tapauksessa jäsenvaltion on keskeytettävä tuen maksaminen tarkastettavan oliiviöljymäärän osalta ja toteutettava kaikki tarvittavat toimenpiteet, joilla taataan sellaisten tukien takaisin kerääminen, jotka voivat osoittautua väärin perustein myönnetyiksi, sekä mahdollisten sakkojen maksaminen. Jäsenvaltio voi myös päättää jättävänsä hakijan tuen ennakkomaksun ulkopuolelle seuraavien tukihakemusten osalta. Jos tällaisesta ulkopuolelle jättämisestä päätetään, jäsenvaltion on tehtävä tukihakemuksen jättämistä seuraavien 150 päivän kuluessa tuen myöntämiseksi tarvittavat tarkastukset."
2) Korvataan 6 kohta seuraavasti:
"6 Jos todetaan, että tukihakemuksessa oleva määrä on suurempi kuin määrä, jolle on vahvistettu oikeus tukeen, jäsenvaltion on päätettävä välittömästi hyväksymisen peruuttamisesta rikkomuksen vakavuuden mukaan määritettäväksi ajanjaksoksi, sanotun kuitenkaan rajoittamatta muiden mahdollisten seuraamusten soveltamista."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä syyskuuta 1988.

Labels: 19
3
17
4